**ΠΡΩΤΟΔΙΚΕΙΟ ΓΙΑΝΝΙΤΣΩΝ**

Πληρ.: Χρυσή Δημοπούλου Γιαννιτσά, 27.8.2024

Τηλ.: 23820-84 282 Αρ.πρωτ.: 73

e-mail: protodikeiogiannitson@gmail.com

**ΑΝΑΚΟΙΝΩΣΗ-ΕΝΗΜΕΡΩΣΗ ΑΠΟ ΤΗ ΔΙΕΥΘΥΝΣΗ ΤΟΥ ΠΡΩΤΟΔΙΚΕΙΟΥ ΓΙΑΝΝΙΤΣΩΝ**

Σας ενημερώνουμε σχετικά με το γενικό πλαίσιο των επικείμενων ενεργειών της Διοίκησης του Πρωτοδικείου Γιαννιτσών κατά το προσεχές διάστημα προς αντιμετώπιση των ζητημάτων από την εφαρμογή του ν. 5108/2024 περί ενοποίησης του πρώτου βαθμού δικαιοδοσίας, χωροταξική αναδιάρθρωση των δικαστηρίων της πολιτικής και ποινικής δικαιοσύνης κλπ

1. Οι υποθέσεις αρμοδιότητας Πολυμελούς Πρωτοδικείου θα δικάζονται, μέχρι τη λήξη της επιμόρφωσης των Ειρηνοδικών, από όλους τους Δικαστές του Πρωτοδικείου, η δε κατανομή των υποθέσεων και η χρέωση των Δικαστών γενικής και ειδικής επετηρίδας θα διενεργείται από τη Διευθύνουσα το Πρωτοδικείο λαμβανομένων υπόψη των διατάξεων του ν. 5108/2024.
2. Έκαστη ημέρα της εβδομάδας θα υπηρετούν δύο Πρόεδροι Υπηρεσίας, ήτοι η Πρόεδρος Πρωτοδικών ή Πρωτοδίκης γενικής επετηρίδας που θα εκτελεί χρέη στο Κατάστημα του Πρωτοδικείου και ένας Πρωτοδίκης ειδικής επετηρίδας που θα εκτελεί χρέη στο Κατάστημα του καταργούμενου Ειρηνοδικείου Γιαννιτσών. Έκαστος θα είναι επιφορτισμένος με την εκδίκαση προσωρινών διαταγών, τον προσδιορισμό δικασίμων όλων των διαδικασιών, την έκδοση αποφάσεων νομικής βοήθειας και την έκδοση απογράφων, ως κατωτέρω αναλύεται, μετά από κατανομή των υποθέσεων ανάλογα με τη φύση τους, από τη διευθύνουσα το Πρωτοδικείο. Θα ορίζεται καθημερινά Αναπληρωτής Πρόεδρος Υπηρεσίας ένας Πρωτοδίκης ειδικής επετηρίδας, ο οποίος θα διεξάγει τις έρευνες και θα αναπληρώνει τον Πρόεδρο Υπηρεσίας εφόσον παραστεί ανάγκη.
3. Τα πινάκια του καταργούμενου Ειρηνοδικείου Γιαννιτσών, δηλ όσα δικόγραφα έχουν κατατεθεί έως 15.9.2024, χάριν αποφυγής άσκοπης επιβάρυνσης της Υπηρεσίας με μεγάλο αριθμό επαναπροσδιορισμών, θα διατηρηθούν με πράξη της Διευθύνουσας καθώς και οι αντίστοιχες δικάσιμοι ως πινάκια-δικάσιμοι του Πρωτοδικείου Γιαννιτσών και θα οριστεί η υπάρχουσα αίθουσα του καταργούμενου Ειρηνοδικείου, ως τόπος διεξαγωγής των δικών επί των υποθέσεων των άνω πινακίων, όπως αυτές έχουν ήδη προσδιορισθεί.
4. Όλες οι διαδικασίες οι οποίες έως και 15.9.2024 διεκπεραιώνονται αποκλειστικά στο Ειρηνοδικείο λόγω σχετικής αρμοδιότητας (βεβαιώσεις συνεταιρισμών, διαθήκες, κληρονομητήρια, σωματεία, συναινετικές προσημειώσεις, κατάθεση δικογράφων μικροδιαφορών, κατάθεση δικογράφων υπερχρεωμένων φυσικών προσώπων-ρύθμιση οφειλών, προσωρινές διαταγές ρύθμισης οφειλών, σφραγίσεις-αποσφραγίσεις, δηλώσεις αποποίησης κλπ) θα συνεχίσουν να διεκπεραιώνονται από 16.9.2024 στο Κατάστημα του καταργούμενου Ειρηνοδικείου Γιαννιτσών, στο οποίο και μόνο θα συνεχίσουν να κατατίθενται τα σχετικά δικόγραφα-αιτήσεις.
5. Όλα τα υπόλοιπα δικόγραφα θα συνεχίσουν να κατατίθενται στο Πρωτοδικείο Γιαννιτσών.
6. Αιτήσεις παροχής νομικής βοήθειας αστικών υποθέσεων θα κατατίθενται στο κατάστημα του καταργούμενου Ειρηνοδικείου Γιαννιτσών, επί αυτών δε θα αποφαίνεται ο Πρωτοδίκης ειδικής επετηρίδας που θα εκτελεί χρέη Προέδρου Υπηρεσίας στο κατάστημα του καταργούμενου Ειρηνοδικείου.
7. Αιτήσεις παροχής νομικής βοήθειας σε ποινικές υποθέσεις θα κατατίθενται στο Πρωτοδικείο Γιαννιτσών, επί δε αυτών θα αποφαίνεται ο Πρωτοδίκης γενικής επετηρίδας που θα εκτελεί χρέη Προέδρου Υπηρεσίας στο Πρωτοδικείο.
8. Αιτήσεις χορήγησης αντιγράφων αποφάσεων του καταργούμενου Ειρηνοδικείου Γιαννιτσών και έκδοσης απογράφων αυτών, θα κατατίθενται στο κατάστημα του καταργούμενου Ειρηνοδικείου, επί δε αυτών θα αποφαίνεται ο Πρωτοδίκης ειδικής επετηρίδας που θα εκτελεί χρέη Προέδρου Υπηρεσίας στο κατάστημα του καταργούμενου Ειρηνοδικείου Γιαννιτσών, από όπου και θα παραλαμβάνεται το σχετικό αντίγραφο απόφασης.
9. Οι αιτήσεις έκδοσης πιστοποιητικών του υπηρεσιακού αρχείου του καταργούμενου Ειρηνοδικείου Γιαννιτσών θα κατατίθενται ηλεκτρονικά και διά ζώσης στο Πρωτοδικείο Γιαννιτσών και θα παραλαμβάνονται είτε ηλεκτρονικά μέσω της οικείας εφαρμογής, κατόπιν επεξεργασίας από δικαστικό υπάλληλο που θα εξυπηρετεί το υπηρεσιακό αρχείο του καταργούμενου Ειρηνοδικείου είτε από τον αρμόδιο υπάλληλο του Πρωτοδικείου Γιαννιτσών.

Πάντα τα ανωτέρω υπόκεινται σε ενδεχόμενες τροποποιήσεις, εφόσον αυτές κριθούν απαραίτητες για την εύρυθμη λειτουργία του Πρωτοδικείου, για τις οποίες θα ακολουθήσει έγκαιρη ενημέρωση.

Η Διευθύνουσα το Πρωτοδικείο Γιαννιτσών

Νακοπούλου Στέλλα